Կազմակերպական գրասենեակներու օրակարգով, ժողովը քննեց Արցախի մէջ Համազգայինի նորահաստատ գրասենեակի գործունէութեան ծիրը, աշխատանքի հնարաւորութիւնները եւ Արցախի մշակութային կեանքի զարգացման մէջ Համազգայինի դերակատարութեան կարելիութիւնները։ Ժողովը որոշեց նմանօրինակ գրասենեակ մը Ջաւախքի մէջ եւս հաստատել։ Ինչ կը վերաբերի Պէյրութի եւ Հայաստանի գրասենեակներուն, անոնց գործունէութիւնը գնահատուեցաւ, իսկ Հիւսիսային Ամերիկայի գրասենեակին վերաբերեալ, ժողովը որոշեց յաւելեալ յստակութիւն մտցնել Համազգայինի Հիմնադրամներու Կեդրոնական Մարմնի գործելաձեւին եւ աշխատանքներուն ծիրին մէջ, որպէսզի արդիւնաւէտ դառնայ Հիւսիսային Ամերիկայի գրասենեակի գործունէութիւնը։